އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ މެންބަރަކަށް ދިވެހިރާއްޖެ ވުމާގުޅޭ ޤާނޫނު
(34/2015)

[ތަޢާރުފާއި ނަން]
މިއީ، ދިވެހިރާއްޖޭގެ ޤާނޫނީ ހަމަތަކާ އެއްގޮތްވާ ގޮތުގެމަތިން، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ ފުރިހަމަ މެންބަރަކަށް ދިވެހިރާއްޖެ ވުމަށްޓަކައި، ކަމާބެހޭ ޤާނޫނެއް އެކުލަވާލުމުގެ މަޤްޞަދުގައި އެ ބޭންކްގެ މެންބަރަކަށްވުމާބެހޭ އުސޫލުތައް ބަޔާންކުރުމުގެ ޤާނޫނެވެ.
މި ޤާނޫނަށް ކިޔާނީ، "އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ މެންބަރަކަށް ދިވެހިރާއްޖެ ވުމާގުޅޭ ޤާނޫނު" އެވެ.

[މަޤްޞަދު]
މި ޤާނޫނުގެ މަޤްޞަދަކީ، އޭޝިޔާގެ އިންފްރާސްޓްރަކްޗަރ ތަރައްޤީކޮށް ކުރިއެވުމަށް އެހީތެރިކަން ފޯރުކޮށްދޭނެ މަލްޓިލެޓަރަލް ޑިވެލޮޕްމަންޓް ބޭންކެއް އުފެއްދުމުގެ މުހިންމުކަން ދެކި، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ ނަމުގައި، ބޭންކެއް އުފެއްދުމަށް ޤަޞްދުކޮށް އޭޝިޔާގެ 22 ޤައުމަކުން 24 އޮކްޓޫބަރު 2014 ގައި ސޮއިކޮށްފައިވާ މެމޮރަންޑަމް އޮފް އަންޑަސްޓޭންޑިންގ (އެމް.އޯ.ޔޫ) ގެ ދަށުން އެ ބޭންކްގެ ޕްރޮސްޕެކްޓިވް ފައުންޑިންގ މެންބަރަކަށްވުމަށް އެދި ރާއްޖެއިން ހުށަހެޅުމުން، ދިވެހިރާއްޖޭގެ ހުށަހެޅުން 31 ޑިސެންބަރު 2014 ގައި ޕްރޮސްޕެކްޓިވް ފައުންޑިންގ މެންބަރުންގެ އިއްތިފާޤުން ޤަބޫލުކޮށް އަދި އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކް އުފެއްދުމަށް ޕްރޮސްޕެކްޓިވް ފައުންޑިންގ މެންބަރުންގެ ފަރާތުން ކަނޑައަޅާފައިވާ ޗީފް ނެގޯޝިއޭޓަރުން އެޑަޕްޓްކޮށްފައިވާ އެ ބޭންކްގެ އާޓިކަލްސް އޮފް އެގްރީމަންޓް (އާޓިކަލްސް) ގެ މާއްދާތައް ޤަބޫލުކޮށް، ދިވެހިރާއްޖޭގެ ފަރާތުން އެ އެގްރީމަންޓްގައި 29 ޖޫން 2015 ވަނަ ދުވަހު ޗައިނާގެ ބެއިޖިންގގައި ސޮއިކޮށްފައިވާ ހިނދު، ދިވެހިރާއްޖޭގެ ޤާނޫނީ ހަމަތަކާ އެއްގޮތްވާ ގޮތުގެމަތިން، އެ ބޭންކްގެ ފުރިހަމަ މެންބަރަކަށް ދިވެހިރާއްޖެ ވުމަށްޓަކައި ޤާނޫނެއް އެކުލަވާލައި، ބޭންކްގެ މެންބަރެއްގެ ހައިސިއްޔަތުން ޢަމަލުކުރާނެ އުސޫލުތައް ބަޔާންކުރުމެވެ.

[ބޭންކާގުޅޭ ލިޔުންތަކުގައި ސަރުކާރުގެ ފަރާތުން ސޮއިކުރުން]
އޭ.އައި.އައި.ބީ ގެ މެންބަރެއްގެ ހައިސިއްޔަތުން ދިވެހިރާއްޖޭގެ ފަރާތުން ސޮއިކުރަންޖެހޭ އެއްބަސްވުންތަކާއި، އެހެނިހެން ލިޔުންތަކުގައި ސޮއިކުރުމުގެ އިތުރުން، އެ ބޭންކަށް ފޮނުވަންޖެހޭ ރަސްމީ ލިޔުންތައް ފޮނުވުމުގެ ބާރު ރައީސުލްޖުމްހޫރިއްޔާގެ ލިޔުމަކުން، އެ ލިޔުމުގައި ކަނޑައެޅިފައިވާ މީހަކަށް ދިނުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެންވެއެވެ.

[ބޭންކާ ގުޅިގެން ސަރުކާރުން ކުރަންޖެހޭ ޚަރަދު]
އެގްރީމަންޓްގެ ދަށުން ނުވަތަ އެގްރީމަންޓްގެ ގަވާއިދުތަކުގެ ދަށުން، ދިވެހި ސަރުކާރުން ބޭންކަށް ދައްކަންޖެހޭ ފައިސާއާއި އެހެނިހެން ޚަރަދުތައް ދިވެހިރާއްޖޭގެ ކަމާބެހޭ ޤާނޫނުތަކާ އެއްގޮތްވާ ގޮތުގެމަތިން ޚަރަދުކުރުމުގެ އިޚްތިޔާރު، މިނިސްޓަރަށް ލިބިގެންވެއެވެ.

[ބޭންކާގުޅޭ ފައިސާ އަދި ލިޔެކިޔުން ބެލެހެއްޓުން]
އެގްރީމަންޓްގެ ދަށުން ދިވެހިރާއްޖޭގައި ފައިސާ ޖަމާކޮށް ބަލަހައްޓާނީ ދިވެހިރާއްޖޭގެ ކަމާބެހޭ ޤާނޫނުތަކާ އެއްގޮތްވާ ގޮތުގެމަތިން މިނިސްޓަރުގެ ބެލުމުގެ ދަށުން މޯލްޑިވްސް މަނިޓަރީ އޮތޯރިޓީގައެވެ.
އެގްރީމަންޓްގެ ދަށުން ނުވަތަ އެގްރީމަންޓްގެ ދަށުން ހަދާފައިވާ ގަވާއިދެއްގެ ދަށުން ބަލަހައްޓަންޖެހޭ ލިޔެކިޔުން ބަލަހައްޓާނީ މިނިސްޓްރީންނެވެ.

[ގަވަރުނަރުންނާއި އޯލްޓަނޭޓުން ކަނޑައެޅުން އަދި އެފަރާތްތަކުގެ ބާރު]
ބޭންކްގައި ދިވެހިރާއްޖެ ތަމްސީލުކުރާ ގަވަރުނަރުންނާއި އޯލްޓަނޭޓް ގަވަރުނަރުން ޢައްޔަނުކޮށް، ކަނޑައަޅާނީ ރައީސުލްޖުމްހޫރިއްޔާއެވެ.
ރައީސުލްޖުމްހޫރިއްޔާ ކަނޑައަޅާ ގަވަރުނަރަށް ނުވަތަ އޯލްޓަނޭޓް ގަވަރުނަރަށް، އޭނާގެ މަޤާމުގެ މަސްއޫލިއްޔަތު އަދާކުރުމުގެ ގޮތުން މަލްޓިލެޓަރަލް ޑިވެލޮޕްމަންޓް ބޭންކްތަކުގެ އިންޓަރނޭޝަނަލް ބެސްޓް ޕްރެކްޓިސްއާ އެއްގޮތަށް ޢަމަލުކުރުމުގެ ބާރު ލިބިގެންވެއެވެ.

[ބޭންކްގެ މުޢާމަލާތްތައް ޓެކުހުން އިސްތިސްނާވުން]
އެގްރީމަންޓްގެ ދަށުން ނުވަތަ އެގްރީމަންޓްގެ ދަށުން ހަދާ ގަވާއިދެއްގެ ދަށުން ކުރެވޭ އެންމެހައި މުޢާމަލާތްތައް ދިވެހިރާއްޖޭގައި ނެގޭ އެންމެހައި ޓެކްސްތަކުން އިސްތިސްނާވެގެންވެއެވެ.

[އެގްރީމަންޓާބެހޭ ގަވާއިދުތައް ހެދުމުގެ ބާރު]
އެގްރީމަންޓްގެ އެކިއެކި މާއްދާތައް ދިވެހިރާއްޖޭގައި ހިންގުމަށް ބޭނުންވާ ގަވާއިދުތައް ހެދުމުގެ ބާރު ރައީސުލްޖުމްހޫރިއްޔާ ކަނޑައަޅާ ފަރާތަކަށް ނުވަތަ ފަރާތްތަކަކަށް ލިބިގެންވެއެވެ.

[ޢަމަލުކުރުން]
މި ޤާނޫނަށް ޢަމަލުކުރަން ފަށާނީ، މި ޤާނޫނު ފާސްކޮށް، ތަޞްދީޤުކޮށް، ދިވެހިސަރުކާރުގެ ގެޒެޓުގައި ޝާއިޢުކުރާ ތާރީޚުން ފެށިގެންނެވެ.

[މާނަކުރުން]
މި ޤާނޫނުގައި ޢިބާރާތެއް ނުވަތަ ލަފްޒެއް ބޭނުންކޮށްފައިވާގޮތުން ކަނޑައެޅިގެން އެހެން މާނައެއް ދޭހަނުވާހާ ހިނދަކު، އަންނަނިވި ޢިބާރާތްތަކާއި ލަފްޒުތަކަށް ދީފައި އެވަނީ، އެ ޢިބާރާތްތަކާއި ލަފްޒުތަކަށް ތިރީގައި ދީފައިވާ މާނަކުރުމެވެ.
"ބޭންކް" ނުވަތަ "އޭ.އައި.އައި.ބީ" ކަމަށް ބުނެފައި އެވަނީ، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކަށެވެ.
"އެމް.އޯ.ޔޫ" ކަމަށް ބުނެފައި އެވަނީ، އޭޝިޔާގެ އިންފްރާސްޓްރަކްޗަރ ތަރައްޤީކޮށް ކުރިއެރުވުމަށް އެހީތެރިކަން ފޯރުކޮށްދޭނެ މަލްޓިލެޓަރަލް ޑިވެލޮޕްމަންޓް ބޭންކެއް އުފެއްދުމުގެ މުހިންމުކަން ދެކި 24 އޮކްޓޫބަރު 2014 ގައި އެކުލަވާލެވުނު މެމޮރަންޑަމް އޮފް އަންޑަސްޓޭންޑިންގ އެވެ.
"އެގްރީމަންޓް" ކަމަށް ބުނެފައި އެވަނީ، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކް ހިންގުމަށްޓަކައި ހަދައި، ފާސްކޮށްފައިވާ އާޓިކަލްސް އޮފް އެގްރީމަންޓަށެވެ.
"މިނިސްޓަރު" ކަމަށް ބުނެފައި އެވަނީ، ދައުލަތުގެ މާލިއްޔަތާބެހޭ ކަންތައްތައް ބެލެހެއްޓުމަށް އެއިރަކު ޙަވާލުކޮށްފައި ހުންނަ ވުޒާރާއެއްގެ ވަޒީރަށެވެ.
"މިނިސްޓްރީ" ކަމަށް ބުނެފައި އެވަނީ، ދައުލަތުގެ މާލިއްޔަތާބެހޭ ކަންތައްތައް ބެލެހެއްޓުމަށް އެއިރަކު ޙަވާލުކޮށްފައި ހުންނަ ވުޒާރާއަކަށެވެ.
"މެންބަރު" ކަމަށް ބުނެފައި އެވަނީ، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ މެންބަރުންނަށެވެ.
"ޕްރޮސްޕެކްޓިވް ފައުންޑިންގ މެންބަރު" ކަމަށް ބުނެފައި އެވަނީ، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކްގެ ފައުންޑިންގ މެންބަރަކަށް ވުމަށް އެދި ބޭންކް އުފެއްދުމަށް 24 އޮކްޓޫބަރު 2014 ގައި އެކުލަވާލެވުނު މެމޮރަންޑަމް އޮފް އަންޑަސްޓޭންޑިންގ (އެމް.އޯ.ޔޫ) ގައި ބައިވެރިވެފައިވާ ފަރާތްތަކަށެވެ.